New Horizons

Το ***New Horizons*** (μετάφραση: ***Νέοι Ορίζοντες***) είναι μη επανδρωμένο διαστημόπλοιο της NASA, το οποίο εκτοξεύθηκε για να μελετήσει τον νάνο πλανήτη Πλούτωνα, τους δορυφόρους του και ένα ή δύο σώματα της ζώνης του Κάιπερ. Αναπτύχθηκε ως τμήμα του προγράμματος *New Frontiers* («Νέα Σύνορα») και εγκρίθηκε το 2001, μετά την ακύρωση των αποστολών * Pluto Fast Flyby* και *Pluto Kuiper Express*. Μετά από αρκετές καθυστερήσεις, εκτοξεύθηκε στις 16 Ιανουαρίου 2006 από το Ακρωτήριο Κανάβεραλ σε τροχιά διαφυγής από το Ηλιακό Σύστημα με ταχύτητα 16,26 km/sec (58.536 km/h) σε σχέση με τη Γη, τη μεγαλύτερη ταχύτητα που έχει επιτύχει ποτέ ανθρώπινη κατασκευή. Το *New Horizons* έφτασε στον Πλούτωνα στις 14 Ιουλίου 2015, και πέρασε από τον δυαδικό αστεροειδή 486958 Άρροκοθ [γνωστός παλαιότερα ως «Έσχατη Θούλη (2014 MU69)»] την 1η Ιανουαρίου 2019.

## Η πορεία προς τον Πλούτωνα
[thumb|right|Η ηφαιστειακή δραστηριότητα του δορυφόρου [Ιώ (δορυφόρος)|Ιω, καταγεγραμένη από το *New Horizons* κατά τη διάρκεια της επίσκεψης της διαστημοσυσκευής κοντά στον Δία.]]

Το σκάφος πέρασε αρχικά κοντά από τον αστεροειδή 132524 APL και στη συνέχεια από το Δία, τον οποίο πλησίασε στα 2,3 εκατομμύρια χιλιόμετρα στις 28 Φεβρουαρίου 2007. Το πέρασμα από το Δία έδωσε στη διαστημοσυσκευή βαρυτική βοήθεια / ώθηση, αυξάνοντας την ταχύτητα του διαστημόπλοιου κατά 14.000 km/h. Επίσης, το πέρασμα χρησιμοποιήθηκε για να ελεγχθούν οι επιστημονικές δυνατότητες του *New Horizons*, στέλνοντας δεδομένα για την ατμόσφαιρα, τους δορυφόρους και την μαγνητόσφαιρα του Δία. Μετά τον Δία, η συσκευή συνέχισε τη διαδρομή της προς τον Πλούτωνα, την οποία πέρασε σε μεγάλο ποσοστό σε κατάσταση «χειμερίας νάρκης».

Στις 25 Αυγούστου 2014 το *New Horizons* διέσχισε την τροχιά του πλανήτη Ποσειδώνα, στο ταξίδι του προς τον Πλούτωνα. Το πέρασμα αυτό πραγματοποιήθηκε κατά την 25η επέτειο από την ιστορική προσέγγιση της διαστημικής συσκευής *[[Voyager 2]]* στον πλανήτη Ποσειδώνα, στις 25 Αυγούστου 1989.

## Προσέγγιση στον Πλούτωνα
thumb|250px|Ο Πλούτωνας, σε φωτογραφία του ''New Horizons'' στις 14 Ιουλίου 2015, την ημερομηνία της πλησιέστερης προσέγγισης.

Η εγγύτερη προσέγγιση του *New Horizons* στον Πλούτωνα έλαβε χώρα στις 11:49 UTC της 14ης Ιουλίου 2015, σε απόσταση 12.470 χιλιομέτρων από την επιφάνεια του Πλούτωνα και 13.658 χιλιόμετρα από το κέντρο του. Τηλεμετρικά στοιχεία τα οποία επιβεβαίωσαν την επιτυχημένη προσέγγιση, έφτασαν από το σύστημα του Πλούτωνα στις 15 Ιουλίου 2015, 00:52:37 UTC, μετά από 22 ώρες προγραμματισμένης σιγής ασυρμάτου, καθώς το διαστημόπλοιο ήταν στραμμένο προς το σύστημα του Πλούτωνα. Οι πρώτες λεπτομέρειες από την προσέγγιση λήφθηκαν αργότερα μέσα στην ημέρα. Η μεταφορά όλων των δεδομένων διήρκεσε συνολικά 16 μήνες, ενώ η ανάλυσή τους θα χρειαστεί ακόμη περισσότερο διάστημα.

## Μετά τον Πλούτωνα
Μετά τον Πλούτωνα, το *New Horizons* θα διασχίζει τη ζώνη του Κάιπερ, πιθανώς προσεγγίζοντας κάποιο αντικείμενο. Το 2011 ξεκίνησε έρευνα από επίγεια τηλεσκόπια ώστε να βρεθεί κάποιος αστεροειδής στόχος. Το 2014, η έρευνα συνεχίστηκε με τη χρήση του διαστημικού τηλεσκόπιου Χαμπλ και τελικά ανακοινώθηκε στις 15 Οκτωβρίου 2014 ότι είχαν βρεθεί τρεις πιθανοί στόχοι, οι 2014 MU<sub>69</sub> (PT1), 2014 OS393 (PT2) και 2014 PN70 (PT3), ενώ ένας τέταρτος, ο 2014 MT69, είχε ήδη αποκλειστεί.

Στις 28 Αυγούστου 2015, ο δυαδικός αστεροειδής 486958 Άρροκοθ [γνωστός παλαιότερα ως «Έσχατη Θούλη (2014 MU69)»] επιλέχθηκε και η πορεία του *New Horizons* προσαρμόστηκε σχετικά, έτσι ώστε να προσεγγίσει το αντικείμενο, κάτι που έγινε την 1η Ιανουαρίου 2019 όταν βρισκόταν 43,4&nbsp;AU από τον Ήλιο.

## Παραπομπές


## Εξωτερικοί σύνδεσμοι
* 
* Επίσημη Ιστοσελίδα

Κατηγορία:Διαστημικό πρόγραμμα των ΗΠΑ
Κατηγορία:Μη επανδρωμένα διαστημικά σκάφη
Κατηγορία:Πλούτωνας
Κατηγορία:Διαστημικές αποστολές το 2006